**Deșeu**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe-acoperișul mănăstirii sânt

Pun ultimele buchii de șindrilă,

Iar schelele îs date la pământ

Împrăștiindu-și restul pe argilă.

Și crucea ca un vârf de obelisc

Lucește-n cer tăcută și cu aur

Parcă aș fi pe un sfârșit de pisc

Ținându-mă pe solzii de balaur.

Doar mă lipesc atât de-nsingurat

Cu pieptul încălzind acoperișul,

Iar undeva Luna privește-n sat

Și-ascultă cum se roagă ei frunzișul.

Am ridicat cu suflet și cu mâini

Clădirea sfântă toată în vedere

Și anii înmulțiți la săptămâni

Doar îmi smulgeau din inimă putere.

Aștern cu palma ultimul meu vers

Ce-i prins în cuie-aici la înălțime,

Aș vrea să fug pe stele-n Univers

Cu tot cu slove, ritmuri și cu rime.

Dar astrele se-nalță fără-a fi

Atinse chiar măcar de-o bătătură

Mă țin de crucea mare ca de-o zi

Ce-mi mângâie speranță și făptură.

Doar trebuie cumva ca să scobor

Din vârful înălțatelor avânturi

Iar jos prohodu-mi cântă un sobor

Cu versuri de la propriile-mi cânturi.

Eu îmi voi pune stihuri ca Icar

În aripi curajos de a preface

Îngreuiate brațe de zidar

Să mă arunc pe aerul de pace.

Dar știu că zborul meu am să-l închid

Și voi cădea îmbogățindu-mi glia

Când părăsita voce dintr-un zid

Îmi va citi orfană poezia.

Victor Bragagiu